גל תורן

גל תורן (נולד ב-30 בספטמבר 1975) הוא מוזיקאי ושחקן ישראלי. תורן הוא סולן להקת הרוק-פאנק הישראלית "מרסדס בנד", בה הוא שר, מלחין וכותב, בנוסף להשתתפותו בצמד המוזיקלי "ליילי". תורן הוא גם שחקן טלוויזיה והופיע בסדרות ״תעשה לי ילד״, "המדרשה", "אורי ואלה", "פגע וברח",״להרוג את הסבתא״ "לאבד את אליס", "הטבח", "האחיות המוצלחות שלי", ובתוכנית הדוקו-ריאליטי "טיול אחרי צבא". תורן נולד במבשרת ציון ולמד בתיכון לאמנויות בירושלים. שירת כמש"ק הסברה ביחידת ההסברה של צה"ל ברובע היהודי, והיה חלק מצוות העובדים בגן החיות התנ"כי בירושלים. בשנת 1998 עבר לתל אביב יחד עם אורי גת, והקים איתו את להקת "מרסדס בנד". באותה תקופה עבד בחוף הים. ב־2017 הקים יחד עם גיא לוי, נגן קונטרבס וחבר ילדות של תורן, את ההרכב "ליילי". בשנת 2003 הופיע תורן בסרט "חוזה לך ברח". בשנת 2005 כתב והלחין מוזיקת-רקע מקורית לסדרה "אלביס, רוזנטל והאישה המסתורית" ששודרה בערוץ 2. במהלך צילומי פרומו לביפ פגש בקרן חכמה, לה נישא בהמשך. תורן וחכמה שתפו פעולה גם בתחום המקצועי; חכמה ביימה את הקליפ לשיר "המרסדס", של מרסדס בנד – להקתו של תורן, וב-2008 שימשה כבמאית של סדרת הטלוויזיה בת שמונת הפרקים, "רד בנד", בעוד תורן ניהל את הסדרה מוזיקלית, ואף הופיע בה בתפקיד אורח בתור עצמו. השניים גם עבדו יחד בתוכנית הטלוויזיה "ארץ נהדרת". בשנת 2008 התרחשה הפריצה המשמעותית של תורן כשחקן, כאשר השתתף במיני-סדרה "תעשה לי ילד" של רשת HOT. תורן גילם את דמותו של רם, הסולן הפרוע של הרכב "ההסתדרות". פסקול הסדרה הורכב משיריה של מרסדס בנד, אשר את רובם כתב או הלחין. ב-2010 כתב את המוזיקה לסדרות הטלוויזיה של הוט 3 "עספור" וגם "חסמבה דור 3" ולתוכנית "מתלהבת" עם מיה דגן בערוץ 10. בשנת 2011 כתב את השיר "זהות" המדבר על הקונפליקט בין תדמית הרוקר הפרוע לאב המסור ואוהב ("זהות אחת לבוקר, אחת לילה. שלושים וארבע, על המזבח עם גפרור דולק ביד"). באותה שנה גילם את דודי הירש בסדרת הדרמה "אורים ותומים" אשר שודרה ב-yes. בשנת 2012 גילם את אהרל'ה רוזנברג בסדרת המשטרה "המיוחדת" בערוץ 2. בשנת 2013 הופיע בתפקיד הראשי בסרטו של גור בנטביץ' "לרדת מהעץ". באותה השנה שיחק בעונה השנייה של סדרת הפשע "נויורק" ב-yes, בתפקיד עודד ברמן, מנכ"ל של חברת "פקס רומנה". בשנת 2014 שיחק בסרט "מקום בגן עדן" בבימויו של יוסי מדמוני, ושיחק בסרט הקצר "אנטילופות" בכיכובם של יואב רוטמן ושירה האס. כן כתב את המוזיקה לסרט "מנפאואר". בשנת 2015 שיחק בסדרת האקשן "המדרשה" בערוץ 2 לצד יהודה לוי וחנה לסלאו, בתור אביטל וקסלר, ושיחק בסדרה הקומית של yes, "להרוג את הסבתא" בתור דוד זליג, לצד אלי פיניש ומירי אלוני. בשנת 2016 השתתף בסדרה הקומית של yes, "האחיות המוצלחות שלי" שביים גורי אלפי וכיכבו בה דנה אברהם-סמו ונלי תגר. בדצמבר אותה שנה החל לככב בסדרה הקומית של צביקה הדר, "לצבי יש בעיה" בערוץ 2, בתור חבר של צביקה. באותה השנה תורן השתתף בסדרה "אורי ואלה" שיצרו יובל שפרמן, עופר סקר ודינה סנדרסון ל-HOT3, בתפקיד אחיה של אלה וגם שירים שכתב יחד עם גיא לוי ולאחר מכן פרסם עימו בדיסק 'ליילי'. באותה השנה שיחק בסרטה של דורית חכים, "ירח בבית 12" שם גילם את דורון, בעלה המכה של מירה (יובל שרף), ועל תפקידו בסרט היה מועמד לפרס אופיר לשחקן המשנה הטוב ביותר לשנת 2015. בשנת 2017 חל להשתתף בתוכנית הדוקו-ריאליטי התיירית "טיול אחרי צבא" שמשודרת בכאן 11 וכוללת תיעוד טיולים ברחבי העולם לצד המוזיקאי פבלו רוזנברג. באותה השנה הקים תורן צמד עם חבר ילדותו גיא לוי ויחד הם הוציאו את האלבום "ליילי". שיחק את רמי, גרושה של מירב, בסדרה "משיח". מאז 2018 הוא הפרזנטור של בנק לאומי. בשנת 2018 השתתף בעונה השנייה של "טיול אחרי צבא" המתרחשת בדרום אמריקה, לצדו של פבלו רוזנברג. באותה שנה השתתף בסדרת הטלוויזיה "עיר מקלט", ובסרט הקולנוע "פרה אדומה". בשנת 2019 השתתף בעונה הרביעית של "טיול אחרי צבא" המתרחשת ביפן, לצדו של פבלו רוזנברג. בשנת 2020 השתתף בסדרה "לאבד את אליס" ב-HOT3, בתפקיד בעלה של אליס (איילת זורר). באותה שנה השתתף בסדרת הדרמה "הטבח" של yes, לצד רומי אבולעפיה וגורי אלפי. באותה שנה תורן התארח בתוכנית הסאטירה "ארץ נהדרת" בקשת 12, וגילם את גבי אשכנזי. בשנת 2021 השתתף בסדרה "פגע וברח" לצד ליאור רז. השתתף בתפקיד אורח בסדרה "החנות שיש בה הכל". בשנת 2022 השתתף בסרט התיעודי "עצבני ומהיר: הסיפור של פאסט מיוזיק והפטיפון" של עמית איצקר. נשוי לבמאית והכוריאוגרפית קרן חכמה, ולהם שלוש בנות. מתגוררים בשכונת תל ברוך שבתל אביב. מדיה וקבצים בנושא גל תורן בוויקישיתוף גל תורן, ברשת החברתית אינסטגרם גל תורן, במיזם "אישים" לתיעוד היצירה הישראלית גל תורן, במסד הנתונים הקולנועיים IMDb (באנגלית) גל תורן, באתר "אידיבי", מאגר הידע העברי לקולנוע ישראלי ועולמי גל תורן, באתר שירונט גל תורן, באתר ספוטיפיי גל תורן, באתר MusicBrainz (באנגלית) גל תורן, באתר סטריאו ומונו גל תורן, דף שער בספרייה הלאומית גל תורן, באתר MOOMA (בארכיון האינטרנט) מירב קריסטל, עבודה צמודה, באתר ynet, 15 באוגוסט 2008 רונית מזרחי, מירב שלום, בגובה העיניים עם גל תורן, באתר nrg‏, 5 בדצמבר 2008 קרן נתנזון, גל תורן: "התעלמו ממני פעם. היום זה אחרת", באתר ynet, 21 במרץ 2012 קרן נתנזון ויץ, ראיון - גל תורן: "להיות מוזיקאי זה פחות בעייתי מלשחק", באתר ynet, 13 בפברואר 2013 עופר מתן, ‏קצין ודושבאג: גל תורן מבריק במיוחד ב"האחיות המוצלחות שלי". ריאיון, באתר "Time Out ישראל", 16 במרץ 2016 רן בוקר, גל תורן: "לא פעם חושבים שאני אנטיפת", באתר ynet, 4 בינואר 2017 ליאת רון, ‏"אם אתה נכנס לפרויקט מתוך מחשבה שתשנה אותו - תיפול", באתר גלובס, 2 בספטמבר 2017 איתי שטרן, פבלו רוזנברג וגל תורן נפגשים על גדות הגאנגס עם ויסקי חם ותובנות חברתיות, באתר הארץ, 4 בספטמבר 2017 רתם איזק, ‏כריזמה בארגזים, באתר ‏מאקו‏, 3 בינואר 2018 נבו זיו, העולם המופלא, באתר "ידיעות אחרונות", 2 באוקטובר 2018 דינה חלוץ, גל תורן: "אף פעם לא הרגשתי סמל סקס, אבל היה וייב כזה מבחורות", באתר Xnet‏, 31 בדצמבר 2018 מתברר שאפשר לעשות מוזיקה גם סקסית, גם אלגנטית וגם בעברית, באתר טיים אאוט, ‏7 בנובמבר 2017 ענת ביין-לובוביץ', ‏אפקט הזדהות? בנק לאומי בראש דירוג הפרסומות הזכורות, באתר גלובס, 18 בינואר 2018